Анэдэлъхубзэм и махуэм
ПащIэ Бэчмырзэ и цIэр зезыхьэ НыбжьыщIэхэм я республикэ библиотекэм хабзэ дахэ хъуауэ къыщызэрагъэпэщ махуэшхуэхэм теухуа зэхыхьэ гуапэхэр. Анэдэлъхубзэм и дунейпсо махуэм ирихьэлIэу абы иджыблагъэ щрагъэкIуэкIащ «Наши истоки. Читаем фольклор» I дунейпсо зэIущIэ щхьэпэр. Ар и жэрдэмщ тхылъхэм дахьэх сабийхэм ядэIэпыкъунымкIэ Ульяновск щыIэ фондым, Президент грантхэмкIэ фондыр и щIэгъэкъуэну.
Зэхыхьэр къыхэзылъхьахэм я мурадыр зыхуэунэтIар Урысейм дин зэмылIэужьыгъуэхэр зэрахьэу щыпсэу лъэпкъхэм я щIэблэм яку дэлъ пщIэм, гуапагъэм, зэныбжьэгъугъэм зрагъэужьынырщ, IуэрыIуатэр ирагъэджу, ахэр хэIущIыIу ящIу. Iуэхум хыхьэу ПащIэ Бэчмырзэ и цIэр зезыхьэ НыбжьыщIэхэм я сабий библиотекэм щрагъэкIуэкIащ усэ, прозэ къеджэнымкIэ «Язык родной, поведай нам слова…» зэпеуэр.
Зэхьэзэхуэм хыхьэу тхылъеджэ ныбжьыщIэхэр хагъэгъуэзащ Урысейм ис лъэпкъхэм я литературэ щIэинхэм. Нэхъыщхьэращи, Къэбэрдей-Балъкъэрым и усакIуэхэмрэ тхакIуэхэмрэ я Iэдакъэ къыщIэкIахэм я щIэупщIэм нэхъри хагъэхъуащ. Апхуэдэ щIыкIэкIэ къагъэнэIуащ зэпеуэм хэтахэм ящыщу зэфIэкI зиIэ сабийхэр.
Библиотекэм и лэжьакIуэ нэхъыжь, зэпеуэр езыгъэкIуэкIа Ехъутэныдж Ларисэ ныбжьыщIэхэм яхутепсэлъыхьащ зэхыхьэм ирихьэлIэу ягъэхьэзыра тхылъ дапхъэм. Абы хагъэхьат Урысеймрэ Къэбэрдей-Балъкъэрымрэ я иджырей тхакIуэхэм я Iэдакъэ къыщIэкIахэр, лъэпкъхэм я IуэрыIуатэр, таурыхъхэр, хъыбархэр, Iуэтэжхэр. КъищынэмыщIауэ, кърихьэлIахэм ар яхутепсэлъыхьащ Анэдэлъхубзэм и дунейпсо махуэр къызэрыунэхуамрэ и мыхьэнэмрэ. Ехъутэныджым ныбжьыщIэхэр къыхуриджащ я анэдэлъхубзэр хуэсакъыу яхъумэну, гъунэгъу лъэпкъхэм, хамэ къэралхэм я бзэхэм пщIэ хуащIыну.
Зэхьэзэхуэм хэтащ Налшык къалэм и курыт еджапIэхэм я 4-7 клас-схэм щIэс еджакIуэ 49-рэ, «Шэху уэздыгъэ» литературэ студием и гъэсэнхэр. Абы ирагъэблэгъащ КъБКъУ-м и социальнэ-гуманитар институтым урысыбзэмрэ урыс литературэмрэ, адыгэбзэмрэ адыгэ литературэмрэ щадж и къудамэхэм я 1-3-нэ курсхэм я студентхэр. Ахэ- ри къеджащ нэхъыфIу ялъагъу усакIуэхэм я Iэдакъэ къыщIэкIахэм. «Шэху уэздыгъэхэр» студием и гъэсэнхэу Хьэткъул Азнэуррэ Нальгиев Хьэсэнрэ утыку кърахьащ усакIуэ ныбжьыщIэ Къарэхъан Кристинэ и усэхэр. Языныкъуэхэр къеджащ езым ятхыжа усэхэм.
Ехъутэныдж Ларисэ сабийхэр хигъэгъуэзащ псалъэжьхэмрэ нэщэнэхэмрэ. НыбжьыщIэхэр зэпеуащ псалъэжьхэм я мыхьэнэр къазэрыгурыIуэмкIэ. Абыхэм ягу къагъэкIыжащ адыгэбзэкIэ къызэджэ псалъэжьхэм урысыбзэкIэ пэгъунэгъухэр.
Гуртуев Сэлихь ныбжьыщIэхэм яхутепсэлъыхьащ Анэдэлъхубзэм и дунейпсо махуэр къызэрыунэхуам икIи сабийхэм яжриIащ я анэдэлъхубзэр, лъэпкъ тхыдэр, хабзэхэр зрагъэщIэну, лъэпкъ зэмылIэужьыгъуэхэм къыхэкIахэм я зэхуаку мамырыгъэрэ зэгурыIуэрэ дэлъу псэуну, я анэдэлъхубзэм иригушхуэну.
КъэпщытакIуэ гупым хэтащ КъБР-мрэ КъШР-мрэ я цIыхубэ усакIуэ, зэдзэкIакIуэ Гуртуев Сэлихь, филологие щIэныгъэхэм я кандидат, КъБКъУ-м и егъэджакIуэ Хьэщхъуэжь Зэгъирэт, радиом и лэжьакIуэ Дзэгъащтэ Азэмэт сымэ. Зэхьэзэхуэм хэтахэр зэрыт ныбжьым елъытауэ усэ, прозэ къеджэным къыхэжаныкIахэм я цIэ къыщра-Iуащ икIи ахэр ягъэпэжэнущ Сабийхэмрэ ныбжьыщIэхэмрэ я урысейпсо тхылъым и тхьэмахуэр щагъэлъапIэм ирихьэлIэу.
ТЕКIУЖЬ Заретэ.
